**ПЪЛНО ОПИСАНИЕ НА ПРЕДМЕТА НА ОБЩЕСТВЕНАТА ПОРЪЧКА И ТЕХНИЧЕСКИ СПЕЦИФИКАЦИИ**

**“Изпълнение на СМР и КРР в рамките на проект „РЕМО „ЕТЪР“- МУЗЕЙ ЗА КРЕАТИВЕН КУЛТУРЕН ТУРИЗЪМ“, финансиран от Оперативна програма „Региони в растеж 2014 – 2020 г. по две обособени позиции:**

**Обособена позиция 1: Консервация, реставрация и преустройство на къща “Кръстник Колчов Хан” в многофункционална музейна зала**

**Обособена позиция 2: Консервация и реставрация на водни съоръжения към Регионален етнографски музей на открито „Етър” и ремонт на компрометирани участъци на каменен зид“**

**І. ОБЩА ИНФОРМАЦИЯ**

* 1. **Възложител**

Възложител на настоящата обществена поръчка е кметът на община Габрово - публичен възложител по чл. 5, ал. 2, т. 9 от Закона за обществените поръчки (ЗОП).

* 1. **Обект**

Обект на поръчката е изпълнение на строителство, съгласно чл. 3, ал. 1, т. 1 от ЗОП.

* 1. **Обхват**

Предметът на поръчката включва следните групи дейности:

* Обособена позиция 1: Дейности по изпълнението на СМР и КРР и преустройство на къща “Кръстник Колчов Хан” в многофункционална музейна зала
* Обособена позиция 2: Дейности по изпълнение на СМР и КРР на водни съоръжения към Регионален етнографски музей на открито „Етър” и ремонт на компрометирани участъци на каменен зид.

Видовете консервационно-реставрационни (КРР) и строително-монтажни работи (СМР) се изпълняват по реда на Закона за устройство на територията (ЗУТ) и в пълно съответствие с одобрените инвестиционни работни проекти, съгласувани по реда на чл. 84, ал. 1 и 2, съгласно чл. 83 от Закона за културното наследство (ЗКН) и издадените и влезли в сила разрешения за строеж за обектите по двете обособени позиции.

**IІ. ИСТОРИЧЕСКА СПРАВКА**

Архитектурно-етнографски комплекс (АЕК) „Етър”, гр.Габрово е включен в „Списък на единични паметници на изобразителното изкуство и архитектурно-етнографски паметници на културата“, обнародван в Държавен вестник - брой 101/1971 г. по реда на чл. 4 ал. 1 от ЗПКМ (отм.), и обявен за паметник на културата, ведно с всичките си работилници и съоръжения, с категория „национално значение“.

С Решение № 39/03.12.2015 г. на Общински съвет Габрово е променено наименованието от „АЕК“ - в „ЕМО Етър“, a през 2019 г. – в РЕМО „Етър“.

РЕМО "Етър" е първият и единствен по рода си музей на открито в България. Музеят е разположен на 8 км южно от административния център на гр. Габрово. Идеята за създаването му принадлежи на Лазар Донков – самоук художник и етнограф. Изграждането и оформянето на музейния комплекс става чрез прилагането на три метода:

1. реставрация на обекти, заварени на терена;

2. пренасяне на оригинални сгради и съоръжения;

3. пресъздаване на сгради по предварително направени заснемания (копия на оригинали).

Открит е на 07.09.1964 г., като строителството на отделни сгради продължава до 1978 г. На територията на музейния комплекс има разположени различни съоръжения, задвижвани от силата на водата и занаятчийски работилници, които имат за цел да представят архитектурата, бита и стопанското минало на населението от района на Стара планина въз основа на артефакти от Габрово и Габровския край през периода на Възраждането - втората половина на 18-ти и началото на 19-ти век.

Всички сгради са в типичната за региона и епохата архитектура. Комплексът е развит от двете страни на реката, определящ градообразуващ фактор за балканските селища, с три премоствания. Двете основни улици и площадни пространства са оформени с традиционната калдъръмена настилка, плочници, обрамчени с каменни дувари и типично за местните дворове озеленяване.

**ІIІ. ОБЕМ И СЪДЪРЖАНИЕ НА РАБОТНИТЕ ПРОЕКТИ**

Работните проекти са изготвени съгласно ЗУТ, Наредба № 4 от 2001 г. за обхвата и съдържанието на инвестиционните проекти и друга свързана подзаконова нормативна уредба по приложимите части. Проектите съдържат количествени сметки по приложимите части.

**1. По обособена позиция 1: Консервация, реставрация и преустройство на къща “Кръстник Колчов Хан” в многофункционална музейна зала** проекта съдържа части **Архитектура, Опазване на културното наследство, Конструкции, Електро, ВиК, ОВК, Енергийна ефективност, Пожарна безопасност****.**

**2. По обособена позиция 2: Консервация и реставрация на водни съоръжения към Регионален етнографски музей на открито „Етър” и ремонт на компрометирани участъци на каменен зид** проекта съдържа части **Архитектура с Технология за КРР, Електро и конструктивно становище.**

*В обяснителните записки са подробно описани всички дейности и технически изисквания към тях в съответствие с действащи норми, стандарти и технология на изпълнение.*

**ІIІ. ИЗПЪЛНЕНИЕ НА ДЕЙНОСТИТЕ В ОБХВАТА НА ПОРЪЧКАТА**

**3.1. Характеристики на строежите:**

**По Обособена позиция 1: Консервация, реставрация и преустройство на къща “Кръстник Колчов Хан” в многофункционална музейна зала":**

Сградата “Кръстник Колчов Хан” попада на територията на РЕМО “Етър” и има статут на недвижима културна ценност с категория “национално значение”. Дейностите по изпълнение на СМР и КРР трябва да са в пълно съответствие с одобрения инвестиционен проект, съгласуван по реда на чл. 84, ал. 1 и 2, съгласно чл. 83 от Закона за културното наследство (ЗКН) и издаденото и влязло в сила разрешения за строеж.

Строежът е първа категория по смисъла на чл. 137, ал. 1 , т. 1 , б. „м“ от ЗУТ и при изпълнението следва да се спазват всички приложими нормативни и поднормативни актове съгласно действащото българско законодателство.

Целта е да се постигне оптимално рефункционализиране на пространствата с цел превръщането й в многофункционална музейна сграда със съвременни експозиционни площи и мултифункционални пространства. По този начин ще се подпомогне ефективното функциониране на целия комплекс, ще се улесни излагането и възприемането на необходимата информация от туристите, провеждането на културни събития и образователни мероприятия, свързани с функциите на музея, както и ще се организира общо културно информационно ядро за нуждите на музея.

Извършваните дейности по СМР и КРР трябва да са напълно съобразени със статута на обекта като недвижима културна ценност, част от РЕМО “Етър”. Планирано е обособяването на две основни зони: А. Зона “Отворени публични пространства” и Б. Зона „Мултифункционални зали за изложби и работа с публики“.

**По Обособена позиция 2: Консервация и реставрация на водни съоръжения към Регионален етнографски музей на открито „Етър” и ремонт на компрометирани участъци на каменен зид:**

В РЕМО "Етър" се намира единствената в България сбирка на народна техника на вода. Водните съоръжения в РЕМО „ЕТЪР“ имат статут на недвижима културна ценност с категория “национално значение”.

Дейностите по изпълнение на СМР и КРР трябва да са в пълно съответствие с одобрения инвестиционен проект, съгласуван по реда на чл. 84, ал. 1 и 2, съгласно чл. 83 от Закона за културното наследство (ЗКН) и издаденото и влязло в сила разрешения за строеж.

Строежът е първа категория по смисъла на чл. 137, ал. 1 , т. 1 , б. „м“ от ЗУТ и при изпълнението следва да се спазват всички приложими нормативни и поднормативни актове съгласно действащото българско законодателство.

Сбирката на народна техника на вода съдържа 10 обекта, които са в действие и работят така, както и в миналото, благодарение на заварената на място вадищна система, оформена на 2 нива. На 1-вото са разположени точило, тепавица, воденица караджейка, валявица и струг за гаванки; на второто ниво—гайтанджийска одая, воденица долапкиня, струг за бъклици, бичкиджийница и валявица. Представена в естествената си среда и размер, пусната в действие, народната техника на вода в РЕМО „Етър“ показва рационалните конструктивни решения, плод на изобретателния ум на балканджията, който пренася през вековете традицията за използването на водата като двигател.

Водните съоръжения предизвикват голям интерес у посетителите, но се нуждаят от консервация и реставрация с цел тяхното запазване и устойчиво развитие. В обхвата на поддейността са включени всички водни съоръжения към РЕМО “Етър”.

Автентичният каменен зид на РЕМО „Етър“ се нуждае от ремонт на компроментирани участъци с оглед запазването му и осигуряване на устойчивост на инвестициите в рамките на реализацията на настоящия проект.

**3.2. Общи изисквания по ЗУТ.** **Строително-технически норми и правила. Общи изисквания към строежите и изисквания към строителните продукти в областта на енергийната ефективност:**

Изпълнението на КРР и СМР се извършва в съответствие с част трета „Строителство” от ЗУТ на база издаденото разрешение за строеж от компетентните органи.

Участниците в строителството и взаимоотношенията между тях по проекта са определени от изискванията на раздел втори, част трета от ЗУТ и от указанията за изпълнение.

Строителят (физическо или юридическо лице, притежаващо съответната компетентност) изпълнява КРР и СМР за обекта в съответствие с издадените строителни книжа, условията на договора и изискванията на чл. 163 и чл. 163а от ЗУТ.

Предвид спецификата на обектите дейностите по консервация и реставрация, както и по адаптацията на недвижими културни ценности се осъществяват от лица или под непосредственото ръководство на лица, отговарящи на условията по чл. 164 и вписани в регистъра по чл. 165 от Закон за културното наследство.

За изпълнение на обекти - недвижими културни ценности по Закона за културното наследство, в Централния професионален регистър на строителя се вписват строители, които отговарят на изискванията по чл. 15, ал. 1 от Закона за камарата на строителите, имат опит в областта на реставрацията и консервацията на обекти - културни ценности, и в състава на персонала им участва квалифициран специалист - архитект.

По време на изпълнението на КРР и СМР за обекта, строителния надзор се изпълнява от лицензиран консултант – строителен надзор (чл. 166 от ЗУТ) съобразно изискванията на чл. 168 от ЗУТ.

Обстоятелствата, свързани със започване, изпълнение и въвеждане в експлоатация (приемане) на СМР и КРР за обекта, ще се удостоверяват със съставяне и подписване от участниците на съответните актове и протоколи съобразно Наредба № 3 от 2003 г. за съставяне на актове и протоколи по време на строителството. Изпълнителят отговаря за своевременно съставяне на актове и протоколи по време на строителството, съгласно изискванията на нормативната уредба.

**3.3. Строително-технически норми и правила. Общи изисквания към строежите**

Строежите се изпълняват, спазвайки ЗУТ и подзаконовите актове към него, както и всички специализирани законови и подзаконови актове, касаещи устройството на територията и конкретната проблематика.

Изпълнението на СМР и КРР и по двете обособени позиции се извършва в съответствие с изискванията на българското законодателство, техническите спецификации на вложените в строежа строителни продукти, материали и оборудване, както и добрите строителни практики в Република България и в Европейския съюз.

**3.4. Изисквания към доставка на материалите:**

Всяка доставка на строителната площадката и/или в складовете на Изпълнителя на строителни продукти, които съответстват на европейските технически спецификации, трябва да има СЕ маркировка за съответствие, придружени от ЕО декларация за съответствие и от указания за прилагане, изготвени на български език.

На строежа следва да бъдат доставени само строителни продукти, които притежават подходящи характеристики, заложени са в проектите със съответните им технически характеристики, съответстващи на техническите правила, норми и нормативи, определени със съответните нормативни актове за проектиране и строителство.

Доставката на всички продукти, материали и оборудване, необходими за изпълнение на строителните и монтажните работи е задължение на Изпълнителя.

Изпълнителят предварително трябва да съгласува с Възложителя всички влагани в строителството материали, елементи, изделия, конструкции и др. подобни. Всяка промяна в одобрения проект да бъде съгласувана и приета от Възложителя.

Не се допуска влагането на неодобрени материали и такива ще бъдат отстранявани от строежа и заменяни с материали и оборудване, одобрени по нареждане на Възложителя.

* 1. **Други изисквания:**
* Да се спазват всички изисквания и заложени параметри в отделните части на

Инвестиционния проект. Всички изпълнени СМР следва да отговарят на изискванията описани в ПИПСМР.

* Всички КРР да са в съответствие с технологията, посочена в одобрения инвестиционен проект
* Всички демонтирани и годни за повторна употреба строителни материали следва да бъдат транспортирани в склад на Възложителя.

- Всички строителни материали (продукти), които ще се влагат при изпълнение на строително монтажните работи, трябва да са с оценено съответствие съгласно Наредба № РД-02-20-1 от 05.02.2015 год. за условията и реда за влагане на строителните продукти в строежите на Р България и/или да се посочат номерата на действащите стандарти с технически изисквания към продуктите – БДС; БДС EN, които въвеждат международни или европейски стандарти; БДС EN, които въвеждат хармонизирани европейски стандарти; Българско техническо одобрение и Европейско техническо одобрение.

- При отчитане на изпълнените работи, изпълнителят изготвя подробни ведомости и геодезическо заснемане за изпълнените видове СМР.

- Задължение на Изпълнителя е да изготви екзекутивна документация на проекта, както и геодезическо заснемане на цялото строителство, нанесено върху кадастрална карта. Работите няма да се считат за завършени, докато екзекутивните чертежи не са предадени на Възложителя и одобрени от него.

- Изпълнителят ще отговаря изцяло за защитата на съществуващи съоръжения на площадката и около нея, включително пътища и други комуникации, независимо дали са показани на чертежите, освен ако не би могъл да знае за тях. С оглед на посоченото ограничение, Изпълнителят ще носи пълна отговорност за възстановяване на всякакви щети по такива съоръжения, настъпили в резултат на дейността му при и във връзка със строителството.

**За всеки посочен стандарт, спецификация, техническа оценка, техническо одобрение или технически еталон в настоящата техническа спецификация се приема еквивалентно/и.**